 -N A C R T-

REPUBLIKA HRVATSKA

ZADARSKA ŽUPANIJA

OPĆINA STARIGRAD

**Općinsko vijeće**

KLASA:

URBROJ:

Starigrad Paklenica, x.x. 2025. godine

Na temelju članka 289. stavka 7. Zakona o socijalnoj skrbi („Narodne novine“ broj 18/22, 46/22, 119/22, 71/23 i 156/23), članka 30. Statuta Općine Starigrad (Službeni glasnik Zadarske županije broj [3/18, 8/18, 3/20, 3/21](https://glasnik.zadarska-zupanija.hr/), 20/23), Općinsko vijeće Općine Starigrad, na svojoj sjednici od \_\_\_\_\_\_\_\_\_\_\_ 2025. godine, donijelo je

**ODLUKU**

**o jednokratnoj novčanoj potpori za novorođeno dijete**

**Članak 1.**

Ovom Odlukom utvrđuje se pravo roditelja i njemu izjednačene osobe koja se brine o djetetu na jednokratnu novčanu potporu za novorođeno dijete (u daljnjem tekstu: potpora), uvjeti i način ostvarivanja i financiranja te iznos potpore.

**Članak 2.**

Pravo na potporu može ostvariti jedan od roditelja (majka ili otac djeteta), posvojitelj djeteta i skrbnik (u daljnjem tekstu: korisnik) danom rođenja djeteta ili pravomoćnosti rješenja kojim je dijete povjereno na brigu ili skrb, ako s tim djetetom živi u zajedničkom kućanstvu.

Odredbe ove Odluke primjenjuju se pod jednakim uvjetima na roditelje u bračnoj i izvanbračnoj zajednici.

Pravo na potporu korisnik može ostvariti ako potpora za to dijete nije ranije isplaćena drugom korisniku.

**Članak 3.**

Korisnik može ostvariti pravo na jednokratnu novčanu potporu pod uvjetom da na dan rođenja djeteta ispunjava slijedeće uvjete:

* da je hrvatski državljanin s prebivalištem na području Općine Starigrad
* da je stranac i osoba bez državljanstva sa stalnim boravkom na području Općine Starigrad,
* da je stranac pod supsidijarnom zaštitom, stranac sa utvrđenim statusom žrtve trgovanja ljudima, azilant koji zakonito boravi na području Općine Starigrad.
* da ima neprekidno prebivalište ili stalni boravak na području Općine Starigrad u trajanje od najmanje šest mjeseci.

**Članak 4.**

Korisnici mogu podnijeti zahtjev i ostvariti pravo na potporu pod uvjetom da je dijete na dan podnošenja zahtjeva:

* upisano u maticu rođenih,
* prijavljeno kao član njihovog kućanstva.

U slučaju kad roditelji ne žive u zajedničkom kućanstvu, zahtjev za jednokratnu novčanu potporu podnosi roditelj s kojim novorođeno dijete živi u zajedničkom kućanstvu.

**Članak 5.**

Sredstva za isplatu potpore osiguravaju se u Proračunu Općine Starigrad a potpora se ostvaruje u iznosima koji ovise o ukupnom broju rođene djece:

* za prvorođeno dijete 1.000,00 EUR
* za drugorođeno dijete 2.000,00 EUR
* za trećerođeno dijete 3.000,00 EUR
* za četvrto i svako slijedeće dijete 3.500,00 EUR

Ukupan broj djece obuhvaća mrtvorođenu i umrlu djecu, posvojenu djecu i maloljetnu djecu kojima je korisnik određen za skrbnika te svu prethodno rođenu djecu neovisno o trenutnoj dobi djece.

Roditelji djece rođene u novoj bračnoj ili izvanbračnoj zajednici ostvaruju pravo na potporu prema ukupnom broju djece iz prethodne i nove bračne ili izvanbračne zajednice, a ostvaruju ga oba roditelja djeteta prema jednakim pravilima.

**Članak 6.**

Zahtjev za priznavanje prava na potporu korisnik može podnijeti u matičnom uredu prilikom prijave djeteta - putem sustava eNovorođenče, putem sustava eGrađani ili Jedinstvenom upravnom odjelu Općine Starigrad. Zahtjev se podnosi u roku od 6 mjeseci od dana rođenja djeteta, odnosno u roku od 30 dana od dana posvojenja djeteta.

Iznimno, zbog zdravstvenih ili drugih objektivnih razloga, zahtjev se može podnijeti i po isteku roka, ali ne kasnije od dvanaest mjeseci od dana stjecanja uvjeta.

Uz zahtjev za potporu, podnositelj zahtjeva dužan je priložiti dokumentaciju kojom dokazuje ispunjenje propisanih uvjeta:

* dokaz o prebivalištu za oba roditelja, odnosno privremenom ili stalnom boravku za stranca (uvjerenje o prebivalištu/boravištu, koje nije starije od 3 mjeseca ili preslika osobne iskaznice roditelja)
* dokaz o broju malodobne djece (rodni list i dokaz o prebivalištu za novorođeno dijete i rodne listove za ostalu djecu, koji nije stariji od 3 mjeseca)
* IBAN broj ili preslika bankovnog računa korisnika/podnositelja zahtjeva
* ostali dokumenti ovisno o okolnostima (pravomoćno rješenje o posvojenju, pravomoćno rješenja o skrbništvu i slični dokumenti)

U slučaju kada drugi roditelj nema prebivalište na području Općine Starigrad potrebno je priložiti i potvrdu da potpora nije isplaćena od strane jedinice lokalne samouprave u kojoj drugi roditelja novorođenog djeteta ima prebivalište.

**Članak 7.**

O pravu na potporu odlučuje rješenjem Jedinstveni upravni u roku od 30 dana od dana podnošenja urednog zahtjeva.

Protiv rješenja iz stavka 1. ovog članka može se izjaviti žalba Upravnom odjelu za hrvatske branitelje, udruge, demografiju i socijalnu politiku Zadarske županije, u roku od 15 dana od dana primitka ovog rješenja.

**Članak 8.**

Potpora se isplaćuje jednokratno u novcu na račun korisnika prava na potporu, po pravomoćnosti izdanog rješenja a najkasnije do kraja godine u kojoj je rješenje postalo pravomoćno.

**Članak 9.**

Riječi i pojmovni skupovi u ovoj Odluci koji imaju rodno značenje, bez obzira jesu li korišteni u muškom ili ženskom rodu, odnose se na jednak način na muški i ženski rod.

**Članak 10.**

Postupci započeti do stupanja na snagu ove Odluke nastavit će se i dovršiti prema odredbama Odluke o novčanoj pomoći za novorođeno dijete („Službeni glasnik Zadarske županije“ broj 26/19).

**Članak 11.**

Stupanjem na snagu ove Odluke prestaje važiti Odluka o novčanoj pomoći za novorođeno dijete („Službeni glasnik Zadarske županije“, broj 26/19).

**Članak 12.**

Ova Odluka stupa na snagu osmog dana od dana objave, a objavit će se u „Službenom glasniku Općine Starigrad“.

PREDSJEDNIK

Marko Marasović